Veikkauksen monopoli on aiheuttanut paljon keskustelua muun muassa Suomen Reddit-palstalla. Kilpailuvirasto vaati syyskuun alussa Veikkauksen monopolia tarkempaan syyniin. Erityisesti huolta herätti se, kuinka kolmen rahapeliyhtiön (RAY, FinToto ja Veikkaus) fuusiona syntynyt uusi Veikkaus pystyisi huolehtimaan ongelmapelaamisesta. Veikkauksen mainonta on herättänyt myös erityisesti keskustelua Redditin puolella.

Muun muassa näistä syistä Uutisblogi Kahvi ja Tee lähestyi kansanedustajia kaikista puolueista ja kysyi kysymyksen – jos kansanedustajalla olisi asiaan kaikki valta, murtuisiko Veikkauksen monopoli?

Ei purkamiselle, paitsi ehkä turismibuusterina?

Markus Lohi (kesk.), Ville Tavio (ps.) sekä Martti Mölsä (sin.) olivat kaikki uhkapelimonopolin purkamista vastaan. Vähiten ehdoton asiassa oli Ville Tavio, joka ei purkaisi Veikkauksen monopolia kevyin perustein: ”Voisin antaa muutaman kasinoluvan joillekin ulkomaalaisille kasinoyrityksille, jotta saataisiin turismin kannalta järkevän kokoiset kasinot Suomen suuriin kaupunkeihin tai edes yksi vähän suurempi kasino rakennettua Suomeen turistikohteeksi.”

Tavion tavoin myös Markus Lohi puolusti nykyistä rahapelijärjestelmää muistuttamalla sen voittojen yleishyödyllisistä kohteista. ”Nykyinen järjestelmä sekä turvaa parhaiten rahapelitoiminnan tuottojen kanavoimisen koko yhteiskuntaa hyödyttävään tarkoitukseen että mahdollistaa myös jossakin määrin paremmin yhteiskunnan vaikuttamisen peliriippuvuusongelmiin.”

Martti Mölsä muisti myös mainita rahapeliongelmien sosiaalisten ongelmien torjunnan hyvänä syynä Veikkauksen monopolille: ”Yksinoikeusjärjestelmä on paras tapa estää rahapeleihin liittyvät väärinkäytökset ja vähentää rahapelaamisen sosiaalisia ja terveydellisiä haittoja.”

Kilpailu toisi innovaatioita, mutta entäs avustusjärjestelmät?

Kysyimme kansanedustajilta mitä hyötyjä Veikkauksen monopolin purkamisesta voisi olla suomalaiselle kuluttajalle.

”Kilpailun lisääminen synnyttäisi uutta yrittäjyyttä ja innovaatioita. Tulevaisuuden pelit pelataan kaikki internetissä, joten on ikävä kun kaikki pelialan yrittäjät on ajettu Maltalle. Ihmisten pelaamisen vapaus lisääntyisi nykyisestä”, Tavio summaa

Keskustan Lohi sen sijaan näkisi kilpailussa hyviäkin puolia: ”Pelien tarjonta varmasti lisääntyisi.”

Tavio muistutti erikseen myös siitä, että jo nyt suomalaiset pelaavat ulkomaisten pelifirmojen pelejä noin puolella miljardilla vuosittain. ”Ei voida siis puhua enää Veikkauksen puhtaasta monopolista.” Tavio veikkaa myös, että nettipelikilpailu tulee leikkaamaan Veikkauksenkin tuottoja pitkällä aikavälillä.

Sinisten Mölsä epäili Veikkaus-monopolin romuttamisella olevan suuria vaikutuksia: ”Ulkomaiset yhtiöt valtaisi markkinamme ja kansakuntamme avustusjärjestelmä romahtaisi.”

Kysely ulotettiin 18 kansanedustajalle – jokaisesta puolueesta valittiin satunnaisesti yksi mies ja nainen vastaamaan kyselyyn.